DEĊIŻJONI TAL-KUMMISSJONI
ta’ l-24 ta’ Ottubru 2005
li temenda l-Anness II għad-Deċiżjoni tal-Kunsill 79/542/KEE fir-rigward ta' l-importazzjonijiet ta' laħam frisk mill-Brażil
(innotifikata taħt dokument numru C(2005) 4168)
(Test b'rilevanza għaż-ŻEE)
(2005/753/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum mill-bniedem (1), u b'mod partikolari l-Artikolu 8 (1) u (4) tagħha,
Billi:
(1)
Parti 1 ta' l-Anness II għad-Deċiżjoni tal-Kunsill 79/542/KEE tal-21 ta' Diċembru 1979 li tistabbilixxi lista ta' pajjiżi terzi jew partijiet min pajjiżi terzi, u li tistabbilixxi kundizzjonijiet ta' ċertifikazzjoni tas-saħħa pubblika u veterinarja għall-importazzjoni fil-Komunità ta' ċerti annimali ħajjin u l-laħam frisk tagħhom (2) tistabbilixxi lista ta' pajjiżi terzi u partijiet ta' pajjiżi terzi li minnhom l-Istati Membri huma awtorizzati li jimportaw ċerti annimali ħajjin u l-laħam frisk tagħhom.
(2)
Skond dik id-Deċiżjoni, parti mit-territorju tal-Brażil hija awtorizzata biex minnha jiġi impurtat fil-Komunità laħam immaturat u bl-għadam imneħħi tal-bovini minħabba li jsir tilqim kontra l-marda ta' l-ilsien u d-dwiefer.
(3)
Madankollu, ġiet ikkonfermata tifqigħa tal-marda ta’ l-ilsien u d-dwiefer mill-awtoritajiet veterinarji Brażiljani, u rrapurtata mill-Organizzazzjoni Dinjija għas-Saħħa ta’ l-Annimali fl-10 ta’ Ottubru 2005, fil-Brażil fl-Istat ta’ Mato Grosso do Sul qrib il-fruntiera ma’ l-Istat tal-Parana. Barra minn hekk, hemm ħafna ċaqliq u rabtiet epidjemoloġiċi bejn dawn l-Istati u l-Istat ta' Sao Paulo. Għalhekk, fin-nuqqas ta’ tagħrif dettaljat li jippermetti definizzjoni iktar preċiża taż-żona affettwata u sabiex ikun assigurat il-livell għoli tas-saħħa tal-Komunità fir-rigward tal-marda ta' l-ilsien u d-dwiefer, jitqies xieraq li jiġu sospiżi l-importazzjonijiet tal-laħam tal-bovini minn dawn l-istati.
(4)
L-ewwel notifika lill-awtoritajiet veterinarji Brażiljani seħħet fit-30 ta’ Settembru 2005. Għaldaqstant, konsenji biċ-ċertifikazzjoni ta’ laħam bl-għadam imneħħi u laħam immaturat ta’ bovini maqtula qabel din id-data għandhom jiġu aċċettati, iżda l-konsenji kollha ta’ laħam bħal dan minn bovini maqtula f’din id-data jew warajha minn dawn it-tliet Stati għandhom jiġu sospiżi.
(5)
Parti 1 ta' l-Anness II għad-Deċiżjoni 79/542/KEE għandha tiġi emendata skond dan.
(6)
Din id-Deċiżjoni se tiġi riveduta fid-dawl ta' tagħrif miksub mill-Brażil.
(7)
Il-miżuri previsti f'din id-Deċiżjoni huma fi qbil ma' l-opinjoni tal-Kumitat Permanenti għall-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Parti 1 ta' l-Anness II għad-Deċiżjoni 79/542/KEE tinbidel bit-test fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar l-24 ta’ Ottubru 2005.